b'\n_START_ARTICLE_\nJames Gadsden\n_START_SECTION_\nBiografie\n_START_PARAGRAPH_\nSe cunosc pu\xc8\x9bine despre via\xc8\x9ba de Gadsden, \xc8\x99i mai pu\xc8\x9bine despre copil\xc4\x83rie. Se \xc8\x99tie c\xc4\x83 s-a n\xc4\x83scut \xc3\xaen Charleston, Carolina de Sud, \xc3\xaen 1788, \xc8\x99i c\xc4\x83 era nepot al eroului din R\xc4\x83zboiul de Independen\xc8\x9b\xc4\x83 Christopher Gadsden, dup\xc4\x83 care s-a dat numele drapelului Gadsden. Se \xc8\x99tie \xc8\x99i c\xc4\x83 \xc8\x99i-a luat diploma de licen\xc8\x9b\xc4\x83 de la Universitatea Yale din Connecticut, absolvind \xc3\xaen 1806.\n_START_SECTION_\nServiciul militar\n_START_PARAGRAPH_\nImediat dup\xc4\x83 absolvire, Gadsden a intrat \xc3\xaen Armata SUA. El a servit ca ofi\xc8\x9ber sub comanda generalului Andrew Jackson, care avea s\xc4\x83 fie ales pre\xc8\x99edinte \xc3\xaen 1828. Gadsden a servit apoi sub generalul Jackson, at\xc3\xa2t \xc3\xaen timpul R\xc4\x83zboiului din 1812 \xc3\xaempotriva Armatei Britanice, c\xc3\xa2t \xc8\x99i, \xc3\xaentre 1816 \xc8\x99i 1821, \xc3\xaen protejarea grani\xc8\x9bei sudice a SUA de raiduri \xe2\x80\x94 ale amerindienilor, maroonilor (sclavi evada\xc8\x9bi \xc8\x99i descenden\xc8\x9bii lor) \xe2\x80\x94 pornite din Florida spaniol\xc4\x83. Ca parte a acestui efort, Jackson l-a \xc3\xaendrumat pe Gadsden, membru al Corpului de Geni\xc8\x99ti, s\xc4\x83 construiasc\xc4\x83 un fort pe locul Prospect Bluff. Jackson l-a numit ulterior Fort Gadsden. Gadsden a contribuit \xc8\x99i la \xc3\xaenfiin\xc8\x9barea Fortului Brooke \xc3\xaempreun\xc4\x83 cu George Mercer Brooke pe locul actualului ora\xc8\x99 Tampa, Florida.\n_START_SECTION_\nExpulzarea seminolilor\n_START_PARAGRAPH_\nGadsden a hot\xc4\x83r\xc3\xa2t apoi s\xc4\x83 renun\xc8\x9be la Armata SUA, \xc8\x99i a devenit proprietar de planta\xc8\x9bie \xc3\xaen Florida; el a servit \xc3\xaen Legislativul Teritorial al Floridei. Gadsden a fost numit \xc3\xaen 1823 comisar \xc3\xaens\xc4\x83rcinat cu organizarea \xc8\x99i expulzarea majorit\xc4\x83\xc8\x9bii membrilor tribului indian Seminole din casele lor din Florida \xc8\x99i sudul Georgiei, de-a lungul a\xc8\x99a-numitului \xe2\x80\x9edrum al lacrimilor\xe2\x80\x9d spre rezerva\xc8\x9biile amenajate pentru ei \xc3\xaen ceea ce este ast\xc4\x83zi statul Oklahoma._NEWLINE_Ani mai t\xc3\xa2rziu, comitatul Gadsden, Florida, a fost numit \xc3\xaen onoarea lui, \xc8\x99i la fel \xc8\x99i ora\xc8\x99ele Gadsden, \xc8\x99i Gadsden.\n_START_SECTION_\nDirector de cale ferat\xc4\x83\n_START_PARAGRAPH_\nMai t\xc3\xa2rziu, Gadsden a servit ca pre\xc8\x99edinte al companiei South Carolina Railroad \xc3\xaentre 1840 \xc8\x99i 1850. C\xc3\xa2nd a fost finalizat\xc4\x83 \xc3\xaen anul 1833, linia era cea mai lung\xc4\x83 cale ferat\xc4\x83 din lume aflat\xc4\x83 sub un singur management. Ca inginer, el a coordonat construc\xc8\x9bia ramifica\xc8\x9biei c\xc4\x83tre Columbia, terminat\xc4\x83 \xc3\xaen 1842, a f\xc4\x83cut un studiu pentru o propunere de prelungire p\xc3\xa2n\xc4\x83 la R\xc3\xa2ul Ohio, \xc8\x99i a contribuit la promovarea c\xc4\x83ii ferate Memphis & Charleston, \xc3\xaencorporat\xc4\x83 \xc3\xaen 1845 (finalizat\xc4\x83 \xc3\xaen anul 1857, a fost prima cale ferat\xc4\x83 american\xc4\x83 de leg\xc4\x83tur\xc4\x83 \xc3\xaentre Oceanul Atlantic \xc8\x99i fluviul Mississippi, dar cu mult timp dup\xc4\x83 ce Gadsden \xc8\x99i-a \xc3\xaendreptat aten\xc8\x9bia \xc3\xaen alt\xc4\x83 parte). Prin 1846, Gadsden \xc8\x99i asocia\xc8\x9bii s\xc4\x83i a promovat construirea c\xc4\x83ii ferate transcontinentale de sud de la Atlantic la Oceanul Pacific. O hart\xc4\x83 de pe la sf\xc3\xa2r\xc8\x99itul anilor 1840 arat\xc4\x83 aceast\xc4\x83 cale ferat\xc4\x83 ca av\xc3\xa2nd un ipotetic traseu sudic din Charleston prin Georgia, Alabama, Mississippi, Louisiana, Texas c\xc4\x83tre El Paso, Texas, \xc8\x99i apoi prin Mexic p\xc3\xa2n\xc4\x83 la coast\xc4\x83, prin ceea ce, \xc3\xaen c\xc3\xa2\xc8\x9biva ani, urma s\xc4\x83 fie teritorii americane nou-dob\xc3\xa2ndite dup\xc4\x83 r\xc4\x83zboiul din 1846-1848 cu Mexicul._NEWLINE_Mare parte din grani\xc8\x9ba dintre Statele Unite \xc8\x99i Mexic fusese l\xc4\x83sat\xc4\x83 nejustificat de vag definit\xc4\x83 prin tratatul de la Guadalupe Hidalgo, care a fost semnat \xc8\x99i ratificat de c\xc4\x83tre Statele Unite \xc8\x99i Mexic \xc3\xaen anul 1848. Gadsden avea s\xc4\x83 joace un rol important \xc3\xaen revizuirea frontierei, cu scopul de a construi o cale ferat\xc4\x83 transcontinental\xc4\x83 pe la sud (a se vedea mai jos \xc8\x99i articolul despre Achizi\xc8\x9bia Gadsden).\n_START_SECTION_\nCalifornia\n_START_PARAGRAPH_\n\xc3\x8en 1850, Gadsden a sus\xc8\x9binut secesiunea Carolinei de Sud, dup\xc4\x83 ce California a fost admis\xc4\x83 \xc3\xaen Uniune ca stat liber. Gadsden considera sclavia o \xe2\x80\x9ebinecuv\xc3\xa2ntare social\xc4\x83\xe2\x80\x9d \xc8\x99i pe aboli\xc8\x9bioni\xc8\x99ti \xe2\x80\x9ecel mai mare blestem al na\xc8\x9biunii\xe2\x80\x9d._NEWLINE_C\xc3\xa2nd propunerea de secesiune a fost respins\xc4\x83, Gadsden, \xc3\xaempreun\xc4\x83 cu v\xc4\x83rul s\xc4\x83u Isaac Edward Holmes, avocat \xc3\xaen San Francisco \xc3\xaen anul 1851, \xc8\x99i cu senatorul statului California Thomas Jefferson Green, a \xc3\xaencercat s\xc4\x83 \xc3\xaempart\xc4\x83 California \xc3\xaen dou\xc4\x83. Ei au propus ca jum\xc4\x83tatea sudic\xc4\x83 s\xc4\x83 permit\xc4\x83 sclavia. Gadsden inten\xc8\x9biona s\xc4\x83 organizeze o colonie cu sclavi unde s\xc4\x83 cultive orez, bumbac \xc8\x99i zah\xc4\x83r. El voia s\xc4\x83 foloseasc\xc4\x83 sclavi pentru a construi o cale ferat\xc4\x83 \xc8\x99i o \xc8\x99osea de la San Antonio sau de pe Red River, care s\xc4\x83 transporte oameni la minele de aur din California. \xc3\x8en acest scop, la 31 decembrie 1851, Gadsden i-a cerut lui Green s\xc4\x83-i asigure din partea legislativului Californiei un teren \xc3\xaentins situat \xc3\xaentre paralelele de 34 \xc8\x99i 36 de grade; \xc3\xaen cele din urm\xc4\x83, el dorea ca acesta s\xc4\x83 serveasc\xc4\x83 drept linie de demarca\xc8\x9bie \xc3\xaentre dou\xc4\x83 Californii._NEWLINE_C\xc3\xa2teva luni mai t\xc3\xa2rziu, Gadsden \xc8\x99i 1.200 de poten\xc8\x9biali coloni\xc8\x99ti din Carolina de Sud \xc8\x99i Florida au depus o peti\xc8\x9bie la legislativul Californiei pentru cet\xc4\x83\xc8\x9benie permanent\xc4\x83 \xc8\x99i permisiunea de a stabili un district rural care s\xc4\x83 fie exploatat de \xe2\x80\x9enu mai pu\xc8\x9bin de dou\xc4\x83 mii de domestici africani\xe2\x80\x9d. Peti\xc8\x9bia a stimulat o oarecare dezbatere, dar \xc3\xaen cele din urm\xc4\x83 a fost \xc3\xaengropat\xc4\x83 \xc3\xaen comisie.\n_START_SECTION_\nAchizi\xc8\x9bia Gadsden\n_START_PARAGRAPH_\n\xc3\x8en urma r\xc4\x83zboiului dintre Mexic \xc8\x99i Statele Unite, disputele pe marginea noii grani\xc8\x9be a adus cele dou\xc4\x83 \xc8\x9b\xc4\x83ri \xc3\xaen pragul unui nou conflict \xc3\xaen Valea Mesilla din New Mexico, la nord de El Paso. \xc3\x8en mai 1853, pre\xc8\x99edintele Franklin Pierce l-a numit Gadsden trimis extraordinar \xc8\x99i ministru plenipoten\xc8\x9biar \xc3\xaen Mexic, cu instruc\xc8\x9biuni s\xc4\x83 mai cumpere teritoriu mexican, ca parte a l\xc4\x83muririi controversei din Mesilla, pentru viitoarea rut\xc4\x83 de cale ferat\xc4\x83 prin sudul a ceea ce ast\xc4\x83zi sunt statele New Mexico \xc8\x99i Arizona, pentru a pune cap\xc4\x83t posibilit\xc4\x83\xc8\x9bii litigiilor privind controlul asupra apa\xc8\x99ilor din zona frontierei, \xc8\x99i pentru mai multe alte probleme minore._NEWLINE_Gadsden a \xc3\xaendeplinit cu succes aceast\xc4\x83 misiune negociind cu guvernul mexican la Ciudad de M\xc3\xa9xico pentru achizi\xc8\x9bionarea unui teritoriu mexican pentru extremitatea sudic\xc4\x83 a statelor New Mexico \xc8\x99i Arizona, \xc8\x99i stabilind grani\xc8\x9ba dintre Statele Unite \xc8\x99i Mexic ca fiind dou\xc4\x83 segmente de linie \xc3\xaentre Rio Grande la extremitatea vestic\xc4\x83 a Texasului p\xc3\xa2n\xc4\x83 la R\xc3\xa2ul Colorado, la limita estic\xc4\x83 a Californiei. Acest tratat este cunoscut sub numele de \xe2\x80\x9eTratatul lui Gadsden\xe2\x80\x9d, \xc8\x99i a dus la Achizi\xc8\x9bia Gadsden de la Mexic cu o suprafa\xc8\x9b\xc4\x83 de 78000 km\xc2\xb2 \xc3\xaen nordul Mexicului \xc3\xaen schimbul a 10.000.000 de dolari._NEWLINE_\xc3\x8en toamna anului 1856 s-a retras din func\xc8\x9bia de ministru \xc3\xaen Mexic, \xc8\x99i s-a \xc3\xaentors la Charleston, unde a murit \xc3\xaen 1858. Criza sec\xc8\x9bional\xc4\x83 de la sf\xc3\xa2r\xc8\x99itul anilor 1850 \xc8\x99i, ulterior, R\xc4\x83zboiul Civil, au am\xc3\xa2nat construc\xc8\x9bia c\xc4\x83ii ferate transcontinentale din California de-a lungul paralelei 32, imediat la nord de grani\xc8\x9ba mexican\xc4\x83. \xc3\x8entre 1878 \xc8\x99i 1881, totu\xc8\x99i, Southern Pacific Transportation Company (acum parte a Union Pacific Railroad) a construit sec\xc8\x9biunea de sud transcontinental\xc4\x83 \xc3\xaentre Yuma \xc8\x99i El Paso pe teritoriul Achizi\xc8\x9biei Gadsden. \xc3\x8en acela\xc8\x99i timp, \xc3\xaen 1880-1882, calea ferat\xc4\x83 Atchison, Topeka \xc8\x99i Santa Fe a finalizat o leg\xc4\x83tur\xc4\x83 transcontinental\xc4\x83 prin Achizi\xc8\x9bia Gadsden \xc8\x99i apoi spre sud-vest p\xc3\xa2n\xc4\x83 la un punct terminus \xc3\xaen portul din Guaymas, statul Sonora, Mexic. Finalizat\xc4\x83 la 25 octombrie 1882, aceast\xc4\x83 linie a fost achizi\xc8\x9bionat\xc4\x83 mai t\xc3\xa2rziu de Southern Pacific. Ast\xc4\x83zi, leg\xc4\x83tura feroviar\xc4\x83 prin Achizi\xc8\x9bia Gadsden de pe transcontinentala sudic\xc4\x83 este una dintre cele mai aglomerate din Emisfera de Vest._NEWLINE_Teritoriul cump\xc4\x83rat prin Achizi\xc8\x9bia Gadsden con\xc8\x9bine locul pe care avea s\xc4\x83 se dezvolte al doilea cel mai mare ora\xc8\x99 al statului Arizon, Tucson, odinioar\xc4\x83 ora\xc8\x99 presidio spaniol, ora\xc8\x99ele mai mici Casa Grande, \xc8\x99i Yuma, Arizona, Lordsburg,Deming, New Mexico, \xc8\x99i a doua zon\xc4\x83 metropolitan\xc4\x83 din New Mexico, Las Cruces, \xc3\xaen Valea Mesilla, \xc8\x99i a definit statutul zonei de la nord de r\xc3\xa2ul Gila, care mai t\xc3\xa2rziu a devenit zona metropolitan\xc4\x83 Phoenix, Scottsdale, Mesa, Glendale, \xc8\x99i Tempe, Arizona. Mare parte din teritoriul de la sud de Phoenix, unde se f\xc4\x83cuser\xc4\x83 planuri de construire a unei c\xc4\x83i ferate transcontinentale, este de\xc8\x99ert nepotrivit pentru locuire uman\xc4\x83 important\xc4\x83. Aproape tot acest teren aflat \xc3\xaen proprietate federal\xc4\x83 a fost \xc3\xaen cele din urm\xc4\x83 rezervat ca o rezerva\xc8\x9bie de amerindieni \xc3\xaentins\xc4\x83 \xc8\x99i rarefiat populat\xc4\x83, poligoane de tir \xc8\x99i de exerci\xc8\x9bii militare ale For\xc8\x9belor Aeriene Americane, Monumentul Na\xc8\x9bional Orga Cactus, Refugiul Na\xc8\x9bional pentru Animale S\xc4\x83lbatice Cabeza Prieta, Monumentul Na\xc8\x9bional P\xc4\x83durea Coronado, Monumentul Na\xc8\x9bional De\xc8\x99ertul Sonora, Monumentul Na\xc8\x9bional P\xc4\x83durea Ironwood, Parcul Na\xc8\x9bional Saguaro, \xc8\x99i rezerva\xc8\x9bia militar\xc4\x83 Fort Huachuca a For\xc8\x9belor Terestre americane._NEWLINE_Gadsden a fost \xc3\xaenmorm\xc3\xa2ntat \xc3\xaen cimitirul bisericii Sf. Philips din Charleston, Carolina de Sud.'